Ouers hoor oor borgtog ná seksaanklagtes met kind (3)Uitspraak is in die Rustenburg-landdroshof in Noordwes gelewer in die borgtogaansoek van die ouers van ŉ driejarige dogtertjie wat van haar verkragting en verwaarlosing aangekla word. Kapt. Elsabe Augoustides, polisiewoordvoerder, het gesê die 45-jarige pa en 41-jarige ma is borgtog van R1 000 elk toegestaan. “Die landdros het die ouerpaar gewaarsku dat hulle nie in Rustenburg mag aanbly nie en dat hulle elke Maandag by die Roodepoort-polisie in Gauteng moet aanmeld. Hulle gaan daar by familie woon. Hulle mag glad nie met die slagoffer kontak maak nie. Hulle mag ook nie met enige van die staatsgetuies kontak maak of met die polisie se ondersoek inmeng nie,” het Augoustides gesê. Die ouers staan tereg op aanklagte van verkragting en die versuiming om seksuele misbruik van ŉ kind en kinderverwaarlosing aan te meld. Hulle moet weer op 2 November in die hof verskyn. Hul name mag nie genoem word nie om die kind se identiteit te beskerm. Maroela Media het vroeër berig die ouers is in September in hegtenis geneem ná ŉ lang en deeglike ondersoek. “ŉ Lid van die Care to be Kind-organisasie het in Desember die voorval by die polisie aangemeld. Die ma was glo hoogs besope en het met die dogtertjie in die omgewing van Bobby’s-rugbyklub in Ooseinde rondgeloop. Die ma is glo gereeld met die kind in die omgewing gesien waar sy vir geld gebedel het om na haar om te sien,” het Augoustides destyds gesê. Die ma het glo in ŉ stadium die kind vir ŉ bedrag geld aan die lid van die organisasie oorhandig, waarna die meisie deur die organisasie na ŉ plek van veiligheid geneem is. Die Rustenburg-polisie se eenheid teen gesinsgeweld, kindermishandeling en seksuele misdrywe (FCS) het die saak noukeurig ondersoek en die ouers verlede week in hegtenis geneem. Die meisie is kort ná die ondersoek van stapel gestuur is na ŉ hospitaal geneem vir ŉ mediese evaluasie. “Tydens die mediese ondersoek is daar vasgestel dat die kind vermoedelik seksueel misbruik is. Bewyse in dié verband is tydens die egpaar se eerste verskyning op 14 September in die hof voorgelê om die erns van die kind se beserings uit te wys. Daar is verder genoem dat die kind regstellende chirurgie sal moet ondergaan vir die beserings wat sy opgedoen het.” Die kind is tans in ŉ plek van veiligheid.